Boek: 'Mieke' – Mariël le Roux | Maroela Media
Mieke se lewe verander binne 'n oogwink wanneer Boeta met sy koffer en 'n sopnat klein katjie aan haar deur klop. Boeta, die desperate lomp vyftienjarige seun wat verstandelik gestremd is en opsluit sy pa soek. Hy weier om verder by sy ma en oom Voël te woon. Oom Voël is gemeen en raas met hom, en hy hou niks van oom Voël nie.
Teen haar beterwete nooi Mieke vir Boeta in haar huis en haar lewe. Sy het nie geweet van haar man se vorige verhouding óf sy kind nie. Hoe kan sy Boeta kwalik neem vir sy pa se vergrype as jongman? Buitendien, Boeta hou almal se harte in die holte van sy hand. Mieke leer dat die mense wat jy liefhet soms van jou vra om onmoontlik dapper te wees. Dat seerkry en heel word verskillende kante van 'n munt is. En dat almal uiteindelik die koestering van huis en huismense nodig het.